Михайло Канюх

**Михайло Канюх** (*18. новембер 1930.—† 19. децембер 2000), наставнїк, дїяч у просвити  и култури, ґлумец-аматер

## Биоґрафия
Михайло Канюх ше народзел  18. новембра 1930. року у Руским Керестуре. Оцец Владо и мац Юла, народзена Надь мали шесцеро дзеци, синох Мироня, Якима и Владу, вец двойнята  Марию и Михала хтори помарли младки, мац нє могла прежалїц, та и остатньому дзецку кед ше народзело, синови, дала исте мено Михал (Мижо).

Основну школу и нїзши класи ґимназиї Михайло Канюх закончел у родзеним валалє, а  висши класи ґимназиї з вельку матуру закончел у Вербаше. Свойо скорейше опредзелєнє же будзе просвитни роботнїк вон коруновал з уписом на Висшу  педаґоґийну школу у Новим Садзе. 

## Рушанє у служби
Перше место службованя Михайлови Канюхови було у Коцуре, а о єден час вон 1954. року  прешол до  Основней школи Петро Кузмяк у Руским Керестуре. Робел як наставнїк у школи, а потим, на вимогу колектива,  поставени є на длужносц директора.  У наставнїцким колективе уж пар роки пред тим  була криза у медзилюдских одношеньох. Новому директорови ше, зоз сцерпену роботу, удало пребродзиц тот стан и школа почала напредовац.  З часом, керестурска школа постала єдна з найлєпших школох у кулскей општини. Директорови Михайлови Канюхови ше удало реновирац будинок школи и обновиц школски инвентар як и наставни средства цо унапредзело образовни процес. 

Як директор школи, Михайло Канюх активно участвовал  и у дружтвено-политичним живоце Руского Керестура. Так вон активно потримовал  инициятиву на обновйованю ґимназиї у Руским Керестуре цо, як идея, настало початком 1960-их рокох. 

Михайло Канюх бул у малженстве зоз Гелену дзив. тиж Канюх, мали двох синох, Михайла и Ивана. 
Михайло Канюх  бул и замерковани спортиста, окреме добри резултати посциговал у столним тенису.

Ище як школяр ґимназиї у Руским Керестуре и под час  школованя у Вербаше Михайло Канюх ше  активно занїмал зоз театралну дїялносцу. Свою активносц у театре предлужел и  под час службованя як у Коцуре, так и у Руским Керестуре и Новим Садзе.

Од 1974. року Михайло  Канюх ше престал занїмац зоз театралну дїялносцу, алє предлужел активно провадзиц културну активносц у Новим Садзе, на новосадскей сцени АРТ Дядя, як и програми новосадского Руского КПД.

По 12 рокох активней роботи у Руским Керестуре, Михайло  Канюх ше 1966. року зоз фамелию преселєл до Ветренику при Новим Садзе дзе єден час робел як наставнїк и помоцнїк директора ОШ Михайло Пупин. 

Михайло Канюх прешол на роботу до  Прекладательней служби Скупштини АП Войводини, дзе  ше му указала и можлївосц за позарядове студирнє так же вон, попри роботи, закончел и  правни факултет. 

Михайло  Канюх дочекал  пойсц и до заслуженей пензиї. Упокоєл ше  19. децембра 2000. року, поховани є на теметове у Ветернику. 

## Литература

* Дюра Латяк, „Михайло Канюх (1930-2000)ˮ, *Руски календар за 2002. рок*, НВУ Руске слово, Нови Сад, 2001.

* Тамаш, др Юлиян, „Просвитни роботнїки 1944-1991. року ˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 414.

Катеґория:Руснаци у Сербиї
Катеґория:Керестурци
Катеґория:Наставнїки
Катеґория:Дїяче у култури
Катеґория:Дїяче у просвити
Катеґория:Директоре школи у Руским Керестуре
Катеґория:Ґлумци аматере
Катеґория:18. новембер
Катеґория:Народзени 1930
Катеґория:19. децембер
Катеґория:Умарли 2000